Jy is hier: Tuis Kontak ons Bedienaars van die Woord Kerkbode 2018
Kerkbode 21 September 2018
Lees in die Kerkbode van 21 September ...
van “Dis tyd om te sing!”, die eerste massakoor en sangfees wat in die Kaapstadse stadsaal gehou is.
Lees ook van ŉ erediens met die tema van restitusie wat in die Groote Kerk in Kaapstad gehou is.
Daar is die verhaal van Willem Janse van Rensburg, ŉ man wie se lewe skeefgeloop het, maar wat sy lewe as ’t ware teruggekry het toe hy begin het om kinders tot diens te wees.
Lees ook van die Vrystaatse VBO-week en die verskillende scenario’s wat moontlik op die NG Kerk wag.
Ds Nelis Janse van Rensburg, voorsitter van die Algemene Sinodale Moderamen, skryf in sy rubriek oor sy persoonlike standpunt oor selfdegeslagverhoudings.
Kerkbode 17 Augustus 2018
ŉ Groepie jong werkendes in Pretoria het probeer om armoede beter te verstaan deur ŉ week lank soos armes te eet.
Lees van hulle ervaring. Kerkbode vertel ook hoe boere van Fochville wat voel die Here seën hulle so dat hulle nou ander boere help wat onder droogte ly.
Kerkbode 20 Julie 2018
Lees in die Kerkbode van 20 Julie ...
Een ding wat al meer in NG gemeentes gebeur, is dat gelowiges oor grense beweeg: grense van ras, grense van klas, grense van denominasie, en nog meer. Alles omdat ons al beter verstaan dat Christus se liefde oor grense vloei. In Doornkloof het dit op ŉ besondere manier gebeur ná ŉ moord op ŉ sypaadjie. In die Noord-Kaap het dit gebeur by ŉ ekumeniese dag op Britstown. In Kleinmond het dit by ŉ Gee-basaar gebeur. In Riebeeckstad in die Vrystaat doen hulle dit op verskillende maniere wat wissel van ŉ naskoolsentrum en ŉ jeugdiens tot ŉ Imagine Kidz-week in die vakansie en koffiekuiers by mense se huise. In Lusaka gebeur dit by die gemeente se maandelikse markdag. En Louwtjie Bouwer beywer hom daarvoor dat dit al meer op plase sal gebeur.
En dan is daar nog ŉ klomp ander leesstof ook, onder meer die eerste bydrae in ŉ reeks oor wat die NG Kerk reeds in die verlede besluit het oor hoe ons die Bybel moet verstaan.
Kerkbode 15 Junie 2018
Lees in die Kerkbode van 15 Junie ...
waar vertel word van ŉ inisiatief om gemeentes in die onrusgesteisterde Noordwes te help om vir versoening in hulle omgewing te werk.
Daar is ook die verhaal van Gamkavallei, ŉ NG gemeente sonder rassespanning, maar wat die uitdaging van armoede takel.
Lees ook oor ŉ NG predikant se bediening in Skotland in ŉ samelewing wat kerk eintlik die rug gekeer het.
Daar is verder ŉ onderhoud met Cecile Cilliers, die eerste vrou wat in die leierskap van die Algemene Sinode gedien het, oor haar debuutbundel kortverhale.
Lees oor prof Dirkie Smit se Annie Kinkead Warfield lesings, oor die Winterskool op Stellenbosch, oor die bekendstelling van ŉ boek oor Maria, en oor ŉ skildery van Pablo Picasso oor die kruisiging.
Kerkbode 18 Mei 2018
Lees in die Kerkbode van 18 Mei ...
Op 76 het ds Petrus Moolman sy doktorsgraad verwerf oor hoe ŉ holistiese seniorbediening vir die kerk kan lyk. Kerkbode vertel meer van dié gedagtes wat hy met die kerk wil deel.
Lees ook oor ŉ bediening vir kwesbare vroue wat in twaalfde kanse glo; van ŉ gemeente wat ŉ arm gemeenskap in Mosambiek besoek het en ryker teruggekom het as wat hulle gegaan het; en van die kerk se “biesiemandjie vol hoop” vir vroue met krisisswangerskappe.
Alan Childs vertel watter hoop daar lê in vennootskappe met nie-regeringsorganisasies vir stadsgemeentes wat sukkel om te oorleef.
Kerkbode stel u ook voor aan Pierre du Plessis, die wenner van die Desmond Tutu-Gerrit Brandprys vir debuutwerke met sy boek: Jesus ruik na mirre en stof.
Lees ook die jongste nuus oor die hofsaak tussen ŉ groep lidmate en die kerk, oor ŉ koorfees, oor die kerk se pogings om rustigheid in Noordwes-te help bring, en oor samewerking tussen kerke in Tshwane.
Kerkbode 4 Mei 2018
Lees in die Kerkbode van 4 Mei ...
......die verhaal van ŉ gewese NG dominee wat sport gebruik om jong mense te bereik.
Lees ook hoedat ŉ Bybelse tuin ingespan word om die boodskap van die evangelie tuis te bring.
Lesers kan vir prof Louis Jonker, wenner van die Andrew Murray-Desmond Tutu-prys beter leer ken.
Daar is ook bydraes wat van verskillende kante af na missionaliteit kyk.
Lees oor die Protestantse Kerk in Nederland wat worstel met die vraag of die kerk te wit is, en oor die Sielkundigevereniging van Suid-Afrika se nuwe riglyne vir sieklkundiges om met gay en ander seksueel diverse mense te werk.
Lees in die Kerkbode van 20 April ...
...... lees en kyk foto’s van die onlangse #imagine-feeste by Bredasdorp, Jeffreysbaai, Bothaville en Bela-bela. Daar is nuus oor die Andrew-Murray-, Cordis Trust en ander pryse. Twee jong dominees vertel van positiewe belewenisse wat hulle onlangs gehad het.
Ds Nelis Janse van Rensburg skryf oor die kerk en evangelisasie, Henco van der Westhuizen oor hoe Luther se denke oor hoe ‘n mens God leer ken, en dr Frits Gaum oor artikel in die Nederlandse Geloofsbelydenis.
Daar is nuus uit die Wes-Kaap oor hoe die kerk op rampe moet reageer, oor die kerk en diskriminasie teen vroue, en oor hulpmiddels vir gesprekke oor seksualiteit.
Lees ook in die kunsrubriek oor ‘n skildery van Christus in die agterbuurt.
Kerkbode 2 Maart 2018
Lees in die Kerkbode van 2 Maart ...
... waarom die boere van Grabouw se skenking van water aan Kaapstad ŉ geloofstap was. Lees ook hoe lidmate, ŉ gemeente en ŉ middestadbediening saamwerk om van die herwinning van huishoudelike afval ŉ sukses te maak.
Daar is ŉ verhaal oor twee Malawiërs wat deur gelowiges in Suid-Afrika gehelp is en wat nou ŉ groot verskil in hulle eie land maak, en nog ŉ verhaal oor ŉ inisiatief van Toekomsvenster om jong mense op te lei.
Lees oor ŉ liturgiekonferensie, oor die teologiese dae op Stellenbosch en in Bloemfontein, oor die komende #imagine-jeugfeeste en oor ŉ voetsoolsinode van die Oostelike Sinode.
Daarby is daar nog ŉ bespreking van ŉ aangrypende skildery, en heelwat meer.
Kerkbode 16 Februarie 2018